บิ๊กล็อตปริศนา TRUE-F โผล่ 3.84 พันล้านบาท
บิ๊กล็อตปริศนา TRUE-F โผล่ 453.28 ล้านหุ้น มูลค่า 3.84 พันล้านบาท ราคาเฉลี่ย 8.48 บาท ซึ่งสูงกว่าราคาบนกระดาน โดยปิดตลาดเช้าวันนี้ที่ระดับ 8.30 บาท
บิ๊กล็อตปริศนา TRUE-F โผล่ 3.84 พันล้านบาท ราคาเฉลี่ย 8.48 บ. สูงกว่าราคาบนกระดาน
23 มี.ค. 2566

ผู้สื่อข่าวรายงานว่า เช้าวันนี้ (23 มี.ค.66) พบรายการซื้อขายกระดานรายใหญ่ (Big Lot) ของหุ้นบริษัท ทรู คอร์ปอเรชั่น จำกัด (มหาชน) หรือ TRUE บนกระดาน TRUE-F จำนวน 5 รายการ ปริมาณ 453.28 ล้านหุ้น มูลค่ารวม 3,844.20 ล้านบาท ราคาเฉลี่ย 8.48 บาทต่อหุ้น ราคาหุ้นสูงกว่ากระดาน โดยวันนี้ปิดตลาดภาคเช้าที่ระดับ 8.30 บาท บวก 0.10 บาท หรือขึ้นไป 1.22% มูลค่าการซื้อขาย 306.59 ล้านบาท
สำหรับบิ๊กล็อตจำนวน 453.28 ล้านหุ้น มูลค่ารวม 3,844.20 ล้านบาท หลายฝ่ายพุ่งเป้าไปยัง 2 ผู้ถือหุ้นใหญ่ที่มีโอกาสทำรายการดังกล่าว คือ TELENOR ASIA PTE LTD  และ CHINA MOBILE INTERNATIONAL HOLDINGS LIMITED ซึ่งก่อนหน้านี้ CHINA MOBILE INTERNATIONAL HOLDINGS LIMITED จำหน่ายหุ้น TRUE ออกมาแล้วครั้งหนึ่ง เมื่อวันที่ 17 มี.ค. 66 ที่ผ่านมา โดยขายหุ้นออกไป 906,565,523 หุ้น หรือคิดเป็นสัดส่วน 2.6237% ให้กับ LONG PROSPER GROUP LIMITED ส่งผลให้เหลือถือหุ้นสัดส่วน 7.8094% ของสิทธิออกเสียงทั้งหมดของกิจการ